DNS gee man drie dekades ná moorde wegTony G Haase (Foto: Twitter) ’n Man (51) van die Amerikaanse deelstaat Wisconsin word nou aangekla van ’n dubbele moord drie dekades gelede nadat sy DNS onlangs tydens ’n verkeerspadblokkade bekom is. Dié DNS-monster stem ooreen met die bewyse wat destyds op die moordtoneel ingesamel is. Tony G Haase staan nou tereg weens die moord op Timothy W Mumbrue en Tanna M Togstad. Mumbrue en Togstad is in Maart 1992 in Wisconsin vermoor. Haase was toe 21 jaar oud – én dronk, sou ondersoekers nou hoor. CNN berig die 51-jarige Haase is Donderdag deur polisieondersoekers by sy werkplek genader oor die DNS-monster wat hy meer as ’n maand gelede (6 Julie) tydens ’n verkeerspadblokkade aan verkeersbeamptes verskaf het. Die monster is sedertdien na ’n laboratorium gestuur wat bevind het dat die betrokke monster “ooreenstem met die profiel wat voorheen opgespoor is in die liggaamsvloeistowwe wat van Togstad se liggaam herwin is”. Talle bewyse is destyds op die moordtoneel gevind waaronder liggaamvloeistowwe wat in die slagoffers se bloed agtergebly het. Haase het aanvanklik ontken dat hy by die moorde betrokke is, maar toe gebieg. Hy het tydens ondervraging ’n foto van Togstad geïdentifiseer en vertel dat hul pa’s vriende was. Haase het aan ondersoekers erken dat hy destyds “bang was” dat hy moontlik betrokke is toe hy vir die eerste keer ’n nuusberig oor die moorde in 1992 gesien het. Hy het ook oor die jare “brokkies” herinneringe herleef wat hy aan die destydse moorde toeskryf. Ondersoekers het intussen gehoor Haase se pa is in ’n sneeumobielongeluk dood toe Haase maar sewe jaar oud was. Togstad se pa was ook in dié ongeluk betrokke. Haase het aan ondersoekbeamptes gesê hy was die nag van 20 Maart 1992 dronk en het begin dink aan die ongeluk wat die lewe van sy pa geëis het. Hy is toe na Togstad se huis waar hy en Mumbrue in ’n struweling betrokke geraak het. Hy onthou dat hy sy arm tydens die struweling in ’n steekbeweging na Mumbrue se bors gehou het voordat Mumbrue vloer toe geval het. Haase onthou dat Togstad geskree het, waarna hy haar met die vuis in die gesig geslaan het. Togstad het haar bewussyn verloor. Haase het haar later in die bors gesteek “toe sy begin roer” het. Haase is onlangs gevra oor waarom hy sy betrokkenheid aanvanklik ontken het, waarop hy geantwoord het: “Ek wou nie hê dit moes klink asof ek dit beplan het nie.”